REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/68-17

10. maj 2017. godine

B e o g r a d

ZAPISNIK

10. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 05. MAJA 2017. GODINE

 Sednica je počela u 11,10 časova.

 Sednicom je predsedavao Muamer Zukorlić, predsednik Odbora.

 Sednici su prisustvovali članovi Odbora: prof. dr Marko Atlagić, Milena Bićanin, prof. dr Ratko Jankov, mr Aleksandra Jerkov, Nataša St. Jovanović, prof. dr Žarko Korać, mr Đorđe Kosanić, Miletić Mihajlović, prof. dr Žarko Obradović, dr Vladimir Orlić, Olena Papuga, Marko Parezanović, prof. dr. Ljubiša Stojmirović i Fatmir Hasani.

 Sednici je prisustvovao Nikola Savić (Dubravko Bojić), zamenik člana Odbora.

 Sednici nije prisustvovao član Odbora Bogdan Obradović, niti njegov zamenik.

 Na predlog predsednika Odbora, usvojen je jednoglasno sledeći:

D n e v n i r e d

1. **Utvrđivanje liste kandidata za izbor članova Nacionalnog prosvetnog saveta.**

Pre prelaska na razmatranje utvrđenog dnevnog reda usvojen je, bez primedaba, Zapisnik devete sednice Odbora, održane 16. marta 2017. godine.

 Prva tačka dnevnog reda: **Utvrđivanje liste kandidata za izbor članova Nacionalnog prosvetnog saveta**

Muamer Zukorlić, predsednik Odbora, u uvodnoj reči je podsetio članove Odbora, da je Zakonom o osnovama sistema obrazovanja i vaspitanja utvrđeno da se Nacionalni prosvetni savet (u daljem tekstu: Savet) obrazuje radi praćenja, omogućavanja razvoja i unapređivanja kvaliteta obrazovanja i vaspitanja. Savet ima 43 člana, uključujući i predsednika, koje bira Narodna skupština na vreme od šest godina. Zakonom je propisano ko su ovlašćeni predlagači kandidata za članove Saveta i koliko se članova bira iz svake od propisanih struktura. Ovlašćeni predlagači su dužni da dostave listu kandidata za članove Saveta četiri meseca pre isteka mandata članova kojima mandat ističe i lista treba da sadrži veći broj kandidata od broja članova koji se biraju. Takođe, propisano je i da se najmanje polovina članova Saveta bira iz reda stručnjaka iz oblasti obrazovanja i vaspitanja i propisano je ko ne može biti izabran za člana Saveta (sukob interesa). Napomenuo je, da se autentičnim tumačenjem odredbi člana 13. stav 3. tačka 5) Zakona o osnovama sistema obrazovanja i vaspitanja, koje je Narodna skupština donela 15. aprila 2015. godine, za članove Saveta biraju predstavnici udruženja, odnosno društava, iz reda nastavnika, vaspitača i stručnih saradnika, koji su zaposleni u predškolskoj ustanovi, osnovnoj i srednjoj školi, sa lista kandidata koje podnesu udruženja i društva.

 Takođe je podsetio da je Odbor 10. novembra 2016. godine uputio poziv ovlašćenim predlagačima da dostave liste kandidata do 25. januara 2017. godine, imajući u vidu da je Zakonom propisano da su ovlašćeni predlagači dužni da dostave liste kandidata za članove Saveta četiri meseca pre isteka mandata članova kojima mandat ističe. Predlagači su obavešteni i da je potrebno da predložene liste sadrže veći broj kandidata od broja koji se bira.

 Napomenuo da je stručna služba Odbora pravovremeno dostavila članovima Odbora, u elektronskoj i pisanoj formi, liste kandidata koje su podneli svi ovlašćeni predlagači sa biografijama kandidata.

U diskusiji su, povodom ove tačke dnevnog reda, učestvovali članovi Odbora: Olena Papuga, Vladimir Orlić, Aleksandra Jerkov, Žarko Korać, Ratko Jankov, Ljubiša Stojmirović, Marko Atlagić i Milena Bićanin.

 Olena Papuga je postavila pitanje da li članovi Saveta, kojima ističe šestogodišnji mandat, imaju obavezu da dostave izveštaj Narodnoj skupštini o svom radu uz obrazloženje čime su doprineli razvoju i unapređenju kvaliteta obrazovanja i vaspitanja u prethodnih šest godina. Dodala je da je posebno zainteresovana za obrazovanje nacionalnih manjina i da bi dr Minerva Trajlović Kondan, član Saveta koja je u prethodnom mandatu bila zadužena za oblast manjinskog obrazovanja, trebalo da podnese izveštaj o svom radu.

 Vladimir Orlić je ukazao da predlozi kandidata Društva za srpski jezik i književnost i Društva za strane jezike Srbije nisu u skladu sa Autentičnim tumačenjem odredbe člana 13. stav 3. tačka 5) Zakona o osnovama sistema obrazovanja i vaspitanja, koje je pravno obavezujuće. Predložio je da Odbor uvrsti u listu samo po jedan njihov predlog, odnosno samo ono ime kandidata koje je u skladu sa Autentičnim tumačenjem. Za ostale predložene kandidate, naglasio je da treba prihvatiti Zbirnu listu, jer su predloženi u skladu sa Zakonom i dosadašnjom dobrom praksom. Predložio je da se predlog jednog kandidata Univerziteta umetnosti u Beogradu uvrsti na Zbirnu listu. Predlog je obrazložio činjenicom da je Fakultet muzičkih umetnosti, koji je jedini predlog dostavio, time ispunio svoju obavezu i da zbog neažurnosti drugih fakulteta Univerzitet umetnosti u Beogradu ne treba da snosi posledice.

 Aleksandra Jerkov je iznela stav da kandidate koji su predloženi u skladu sa Zakonom i Autentičnim tumačenjem treba prihvatiti, a da Društvu za srpski jezik i književnost i Društvu za strane jezike Srbije, koji su predložili po jednog kandidata-nastavnika visokoškolskih ustanova, suprotno Autentičnom tumačenju, treba dati određen vremenski rok, da svoj predlog urede u skladu sa ovim tumačenjem.

 U vezi sa prethodnom diskusijom, izrazila je neslaganje da se predlog jednog kandidata Univerziteta umetnosti u Beogradu uvrsti u Zbirnu listu, jer ne ispunjava zakonske uslove, budući da je predložen samo jedan kandidat.

 Žarko Korać je ukazao, da je Slavenko Terzić, jedan od kandidata za Savet iz reda akademika – redovnih profesora univerziteta, na predlog Srpske akademije nauka i umetnosti, trenutno na funkciji ambasadora u Moskvi, u Ruskoj Federaciji. Postavio je pitanje, kako će navedeni kandidat, ukoliko bude izabran za člana Saveta učestvovati u njegovom radu.

 Ratko Jankov smatra da Odbor treba da poštuje zakonski uslov o postojanju dva kandidata svakog predlagača prilikom utvrđivanja Zbirne liste, kao i da predloge koji nisu u skladu sa Zakonom i Autentičnim tumačenjem ne treba razmatrati, već treba zahtevati njihovu dopunu. Primetio je, da se određen broj predloženih kandidata nalazi u penziji i izrazio je sumnju u njihove mogućnosti sagledavanja aktuelne situacije i realnog i stvarnog uvida u sferi obrazovanja u našem društvu. Ocenio je da kandidati koji imaju tri godine do penzije, ili su već u penziji ne bi trebalo da budu birani za člana Saveta.

 Ljubiša Stojmirović je naglasio da Zakon, kada su u pitanju predlozi kandidata, treba striktno poštovati i u Zbirnu listu ne bi trebalo uvrstiti kandidate koji nisu predloženi u skladu sa Zakonom. Kada je reč o srednjim školama i njihovim predstavnicima, nije problem ako profesor univerziteta, koji je kandidat, provodi deo svog radnog vremena u srednjim školama. Sporno je samo da li kandidat može da bude autentični predstavnik predlagača. Kada je reč o kandidatima koji su u poznim godinama, smatra da starosna granica prilikom izbora kandidata ne treba da postoji i da Srbija ne sme da se lako odriče pametnih ljudi, ljudi koji mnogo znaju.

 Marko Atlagić se složio da članovi Nacionalnog prosvetnog saveta treba da budu najveći umovi u struci i da se ne treba odricati vrednih, odgovornih i stručnih kadrova bez obzira na njihove godine života. Predložio je da se utvrdi Zbirna lista kandidata koja je u skladu sa Zakonom, a da se za predlagače, koji nisu predložili kandidate u skladu sa Zakonom, odredi vremenski rok, kako bi predlog uredili i dopunili.

 Milena Bićanin se zalaže za apsolutno poštovanje Zakona i striktno pridržavanje propisanih procedura. Mišljenja je, da društva koja nisu dostavila predloge svog kandidata u skladu sa propisima i procedurom, pokazuju da nisu zainteresovana da imaju svog predstavnika u Nacionalnom prosvetnom savetu.

 Muamer Zukorlić, predsednik Odbora, odgovarajući na postavljena pitanja naveo je da Nacionalni prosvetni savet redovno dostavlja ovom odboru izveštaje o svom radu. U vezi sa tim, informisao je prisutne da je Izveštaj o radu Saveta za 2016. godinu, članovima Odbora dostavljen elektronskim putem 3. marta 2017. godine i da će isti na nekoj od narednih sednica biti razmatran. Uputio je članove Odbora da za sve dodatne informacije u vezi sa radom Saveta mogu Odboru da dostave pisani zahtev, koji će biti prosleđen Savetu. Odbor će na taj način biti informisan po svim pitanjima vezanim za pojedinačan rad članova Saveta i celokupni rad.

 Kada je reč o Autentičnom tumačenju odredbe člana 13. stav 3. tačka 5) Zakona o osnovama sistema obrazovanja i vaspitanja, koje je Narodna skupština donela 15. aprila 2015. godine, utvrđeno je da ovu odredbu treba razumeti tako, da se za članove Nacionalnog prosvetnog saveta biraju predstavnici udruženja, odnosno društava iz reda nastavnika, vaspitača i stručnih saradnika koji su zaposleni u predškolskoj ustanovi, osnovnoj i srednjoj školi, sa lista kandidata koje podnose udruženja i društva koja su taksativno navedena u ovom članu zakona.

 Govoreći o predlogu da se ograniči starosna granica kandidata, predsednik Odbora je naglasio da to nije propisano Zakonom i da Odbor nema pravo da vrši ograničenja kada je u pitanju broj godina kandidata.

 Nakon diskusije, Odbor je, na predlog Muamera Zukorlića, predsednika Odbora, konstatovao: da su liste kandidata podneli svi ovlašćeni predlagači, utvrđene Zakonom; da tradicionalne crkve i verske zajednice nisu uspele da se dogovore oko zajedničke liste, kako je zakonom i propisano, već su uputile pojedinačne predloge, a reformatorska Hrišćanska crkva u Srbiji se izjasnila da nema kandidata za Nacionalni prosvetni savet; da predlog Univerziteta umetnosti u Beogradu, ne ispunjava zakonske uslove, jer je predložen samo jedan kandidat; da lista kandidata koje je podnelo Društvo za srpski jezik i književnost Srbije i Društvo za strane jezike Srbije nisu sačinjene u skladu sa Autentičnim tumačenjem odredbi člana 13. stav 3. Zakona o osnovama sistema obrazovanja i vaspitanja, jer se na listama ovih predlagača nalaze i nastavnici visokoškolskih ustanova, suprotno pomenutom tumačenju.

 Odbor je nakon glasanja jednoglasno zaključio, da u Zbirnu listu kandidata ne uvrsti predloge Univerziteta umetnosti u Beogradu, Društva za srpski jezik i književnost Srbije i Društva za strane jezike Srbije, već da im odredi dodatni vremenski rok da svoje predloge urede u skladu sa Zakonom.

 Odbor je, nakon toga, zaključio da, na osnovu primljenih lista ovlašćenih predlagača koje ispunjavaju zakonske uslove, sačini Zbirnu listu kandidata za članove Saveta, razvrstanu po redosledu podnosilaca koji je dat u Zakonu i da ih zajedno sa biografijama kandidata dostavi Narodnoj skupštini radi sprovođenja postupka izbora druge polovine članova Nacionalnog prosvetnog saveta, na period od šest godina. Na Zbirnoj listi se nalazi 50 kandidata koje je predložilo 19 ovlašćenih predlagača za izbor 20 članova Saveta. Uz Zbirnu listu Odbor dostavlja Narodnoj skupštini i spisak članova Saveta kojima mandat ističe 25. maja 2017. godine.

 Odbor, takođe, predlaže Narodnoj skupštini da prilikom izbora članova Saveta ima u vidu zastupljenost polova, pripadnika nacionalnih manjina i regionalnu pripadnost članova.

 Za izvestioca Odbora na sednici Narodne skupštine određen je Muamer Zukorlić, predsednik Odbora.

 Sednica je završena u 12,00 časova.

 SEKRETAR PREDSEDNIK

 Dragomir Petković Muamer Zukorlić